KIRJALLINEN KYSYMYS P-2946/01

esittäjä(t): Charles Tannock (PPE-DE) neuvostolle

(19. lokakuuta 2001)

Aihe: Yhteinen maahanmuuttopolitiikka Yhdysvaltoihin tehtyjen terrori-iskujen valossa

Euroopan unionin turvapaikkamääräyksiä on viime vuosina käytetty värin laajamittaisella tavalla. On kuitenkin tarpeen säilyttää kansalaisten tuki aitojen pakolaisten turvapaikkamenettelylle. Yhdysvaltoihin tehtyjen terrori-iskujen valossa on elintärkeää, että Euroopassa oleskelee vain sellaisia henkilöitä, joilla on tähän laillinen oikeus. Yhtyykö neuvosto näkemykseen, jonka mukaan ihmisten salakuljetus jatkuu ja niin monet ihmiset (myös monet, joiden turvapaikkahakemus on hylätty tuomioistuimissa ja jotka ovat kadonneet yhteiskunnan laitamille) elävät luvattomasti Euroopan unionin alueella suurelta osin siitä syystä, että Euroopassa ei ole ollut poliittista tahtoa lakien soveltamiseen ja niiden henkilöiden karkottamiseen, joilla ei ole oikeutta oleskella jäsenvaltioiden alueella?

Jos näin on, pitääkö neuvosto oleellisena, että kehitteillä olevan uuden yhteisen maahanmuuttopolitiikan yhteydessä olisi varmistettava vähintään seuraavat seikat:

- neuvosto laatii luettelon valtioista, jotka eivät vainoa kansalaisiaan;

- jäsenvaltiot sopivat turvapaikan yhteisestä määritelmästä, yksinkertaistavat vetoomusmenettelyjä ja ottavat käyttöön muissakin jäsenvaltioissa noudatettavat mekanismit, joiden avulla karkotetaan sellaiset henkilöt, joiden hakemukset on havaittu perusteettomiksi;

- unioni käyttää taloudellista ja poliittista painostusta sellaisia maita kohtaan, jotka eivät ota omia kansalaisiaan takaisin tarpeellisten asiakirjojen puuttumisen takia; rikosoikeudellisia seuraamuksia otetaan käyttöön sellaisia henkilöitä kohtaan, joiden turvapaikka-hakemukset ovat perusteettomia tai joiden muusta syystä edellytetään poistuvan jäsenvaltion alueelta, jos he kieltäytyvät yhteistyöstä laillisten viranomaisten kanssa näiden pyrkiessä selvittämään henkilöiden alkuperämaata;

- yhdessäkään jäsenvaltiossa ei ole lakeja, jotka estävät unionin ulkopuolisten valtioiden kansalaisten karkottamisen, jos heille ei ole myönnetty poliittista turvapaikka?

Katsooko neuvosto myös, että tehostetun yhteistyön hengessä unionin kannalta on hyväksi osoittaa joustavuutta kaikkien yhteisten ehdotusten oikeusperustan suhteen siten, että Yhdistyneen kuningaskunnan kaltaiset valtiot, jotka eivät ole siirtäneet maahanmuuton valvontaa koskevia valtuuksia Euroopan unionille, voisivat vapaasti sopia toimenpiteistä hallitusten välillä eurooppalaisen yhteistyön hengessä koko unionia hyödyttäen?

Vastaus

(14. helmikuuta 2002)

EY:n perustamissopimuksen 63 artiklan määräysten nojalla neuvosto jatkaa lainsäädäntöohjelmaansa turvapaikkaa, pakolaisia ja muita kotiseudultaan siirtymään joutuneita henkilöitä sekä maahanmuuttopolitiikkaa koskevien yhteisten sääntöjen antamiseksi.

Tämän työn puitteissa arvoisan parlamentin jäsenen vaatimista toimenpiteistä useimmat ovat parhaillaan neuvoston yksiköiden tarkasteltavana seuraavien asiakirjojen pohjalta: komission ehdotukset, Euroopan parlamentin lausunnot ja etenkin pakolaisaseman myöntämistä tai peruuttamista koskevissa menettelyissä jäsenvaltioissa sovellettavia vähimmäisvaatimuksia koskeva direktiiviehdotus (KOM(2000) 578 lopullinen).

On huomattava, että Euroopan unionista tehtyyn sopimukseen ja Euroopan yhteisön perustamissopimukseen liitetyn, Yhdistyneen kuningaskunnan ja Irlannin asemaa koskevan pöytäkirjan mukaisesti Yhdistynyt kuningaskunta on ilmaissut toiveensa osallistumisesta kyseisen direktiivin antamiseen ja soveltamiseen.